CELEX: 32017D2283
Language: sk
Date: 2017-12-11 00:00:00
Title: Rozhodnutie Rady (SZBP) 2017/2283 z 11. decembra 2017 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace III“)

12.12.2017   
            
            
               SK
            
            
               Úradný vestník Európskej únie
            
            
               L 328/20
            
         ROZHODNUTIE RADY (SZBP) 2017/2283
   z 11. decembra 2017
   na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace III“)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               V Globálnej stratégii pre zahraničnú a bezpečnostnú politiku Európskej únie z roku 2016 (ďalej len „globálna stratégia EÚ“) sa zdôrazňuje, že Únia bude presadzovať mier a zaručí bezpečnosť svojich občanov a územia a zvýši svoj príspevok ku kolektívnej bezpečnosti.
            
         
               (2)
            
            
               V Európe, ako aj za jej hranicami sú pre túto výzvu hlavnými faktormi nedovolená výroba, transfer a obeh konvenčných zbraní vrátane ručných a ľahkých zbraní (ďalej len „RĽZ“) a ich nadmerné hromadenie a nekontrolované šírenie. Tieto nedovolené činnosti prispievajú k nestabilite v Európe a jej susedstve a v mnohých ďalších regiónoch sveta, zhoršujú konflikty a podkopávajú proces budovania mieru po skončení konfliktu, a preto predstavujú vážnu hrozbu pre mier a bezpečnosť v Európe.
            
         
               (3)
            
            
               V Stratégii EÚ zo 16. decembra 2005 na boj proti nedovolenému hromadeniu RĽZ a ich munície a nedovolenému obchodovaniu s nimi (ďalej len „stratégia EÚ pre RĽZ“), v ktorej sa stanovujú usmernenia pre činnosť Únie v oblasti RĽZ, sa zdôrazňuje, že RĽZ prispievajú k šíreniu terorizmu a organizovanej trestnej činnosti a významnou mierou sa podieľajú na vzniku a šírení konfliktov, ako aj rozklade štátnych štruktúr.
            
         
               (4)
            
            
               V stratégii EÚ pre RĽZ sa tiež uvádza, že Únia posilňuje a podporuje mechanizmus monitorovania sankcií a podporuje posilnenie kontroly vývozu, ako aj presadzovanie spoločnej pozície Rady 2008/944/SZBP (1), okrem iného presadzovaním opatrení na zlepšenie transparentnosti.
            
         
               (5)
            
            
               Akčným programom OSN na predchádzanie nedovolenému obchodovaniu s RĽZ vo všetkých jeho aspektoch, na boj proti nemu a jeho odstránenie (ďalej len „akčný program OSN“) prijatým 20. júla 2001 sa všetky členské štáty OSN zaviazali predchádzať nedovolenému obchodovaniu s RĽZ alebo ich odkláňaniu k neoprávneným príjemcom, a predovšetkým zohľadňovať pri posudzovaní žiadostí o vývozné povolenia nebezpečenstvo, že sa RĽZ odklonia do nedovoleného obchodovania.
            
         
               (6)
            
            
               Valné zhromaždenie Organizácie Spojených národov 8. decembra 2005 prijalo medzinárodný nástroj umožňujúci štátom včas a spoľahlivo odhaľovať a sledovať nedovolené RĽZ.
            
         
               (7)
            
            
               Na druhej konferencii o preskúmaní akčného programu OSN v roku 2012 všetky členské štáty OSN opätovne potvrdili svoj záväzok predchádzať nedovolenému obchodovaniu s RĽZ vrátane ich odkláňania k neoprávneným príjemcom, ako aj svoj záväzok, ktorý sa uvádza v akčnom programe OSN a týka sa posudzovania žiadostí o vývozné povolenia.
            
         
               (8)
            
            
               Dňa 24. decembra 2014 vstúpila do platnosti Zmluva o obchodovaní so zbraňami (ďalej len „ATT“). Predmetom ATT je vytvorenie najvyšších možných spoločných medzinárodných štandardov regulácie alebo zlepšenia regulácie medzinárodného obchodu s konvenčnými zbraňami, predchádzanie nedovolenému obchodovaniu s konvenčnými zbraňami a jeho odstraňovanie a predchádzanie ich odkláňaniu. Únia by mala podporiť všetky členské štáty OSN pri vykonávaní účinných kontrol transferov zbraní s cieľom zabezpečiť, aby ATT bola čo najúčinnejšia, predovšetkým pokiaľ ide o vykonávanie jej článku 11.
            
         
               (9)
            
            
               Únia už rozhodnutím Rady 2013/698/SZBP (2) a rozhodnutím Rady (SZBP) 2015/1908 (3) podporila spoločnosť Conflict Armament Research Ltd. (CAR) (iTrace I a II).
            
         
               (10)
            
            
               Únia si želá financovať iTrace III – tretiu fázu tohto celosvetového mechanizmu nahlasovania nedovolených RĽZ a iných nedovolených konvenčných zbraní a munície. Zníži sa tým nebezpečenstvo, že sa stanú predmetom nedovoleného obchodovania, a prispeje sa k dosiahnutiu uvedených cieľov, a to aj poskytovaním relevantných a včasných informácií o nedovolenom obchodovaní so zbraňami vnútroštátnym orgánom s právomocou vo vzťahu k vývozu zbraní, aby sa tak prispelo ku kolektívnej bezpečnosti Európy, ako sa to požaduje v globálnej stratégii EÚ,
            
         PRIJALA TOTO ROZHODNUTIE:
   Článok 1
   Na účely vykonávania globálnej stratégie EÚ a stratégie EÚ pre RĽZ a v záujme presadzovania mieru a bezpečnosti sledujú činnosti projektov, ktoré Únia podporuje, tieto konkrétne ciele:
   
               —
            
            
               trvalá údržba pre používateľa jednoduchého celosvetového systému riadenia informácií o RĽZ a iných konvenčných zbraniach a munícii, ktoré boli odklonené alebo s ktorými sa nedovolene obchodovalo (ďalej len „iTrace“), zdokumentovaných v oblastiach postihnutých konfliktom, aby tvorcovia politiky, odborníci na kontrolu konvenčných zbraní a úradníci zodpovední za kontrolu vývozu konvenčných zbraní mali relevantné informácie na účely vytvárania účinných stratégií a projektov vychádzajúcich z dôkazov proti nedovolenému šíreniu RĽZ a iných konvenčných zbraní a munície,
            
         
               —
            
            
               odborná príprava a mentorstvo pre vnútroštátne orgány v štátoch postihnutých konfliktom s cieľom vybudovať na národnej úrovni udržateľné kapacity odhaľovania a sledovania nedovolených zbraní, podporovať udržateľnú spoluprácu s projektom iTrace, lepšie identifikovať priority fyzickej bezpečnosti a riadenia zásob (PSSM), efektívnejšie formulovať vnútroštátnu kontrolu zbraní a požiadavky pomoci pre presadzovanie práva (konkrétne iniciatívy financované zo strany EÚ, ako napríklad iARMS) a posilniť dialóg s misiami a iniciatívami EÚ,
            
         
               —
            
            
               zvýšená frekvencia a predĺženie výskumu v teréne v súvislosti s RĽZ a inými konvenčnými zbraňami a muníciou, ktoré sú v nelegálnom obehu v oblastiach postihnutých konfliktom, na účely vytvárania údajov iTrace v reakcii na jasné požiadavky členských štátov a delegácií Únie,
            
         
               —
            
            
               priama podpora orgánov pre kontrolu vývozu zbraní a tvorcov politiky v oblasti kontroly zbraní v členských štátoch vrátane opakovaných konzultačných návštev personálu projektu iTrace v hlavných mestách členských štátov, 24-hodinová pohotovosť na poskytovanie okamžitého poradenstva v súvislosti s posúdením rizika a stratégiami boja proti odkláňaniu, vývoj bezpečných desktopových aj mobilných palubných aplikácií umožňujúcich poskytovanie okamžitých oznámení o odklonení po vývoze a poskytovanie overovania po vyexpedovaní na požiadanie pre členské štáty zo strany personálu projektu iTrace,
            
         
               —
            
            
               zvýšenie povedomia osvetovou činnosťou o zisteniach projektu, propagácia účelu a dostupných funkcií systému iTrace tvorcom medzinárodných a národných politík, odborníkom na kontrolu konvenčných zbraní a orgánom povoľujúcim vývoz zbraní a zvýšenie medzinárodnej kapacity monitorovať nedovolené šírenie RĽZ a iných konvenčných zbraní a munície a pomáhať tvorcom politík pri identifikácii prioritných oblastí pre medzinárodnú pomoc a spoluprácu a zníženie nebezpečenstva odkláňania RĽZ a iných konvenčných zbraní a munície,
            
         
               —
            
            
               poskytovanie správ o hlavných politických otázkach, ktoré sa vypracujú na základe údajov z vyšetrovaní v teréne uvedených v systéme iTrace, týkajúcich sa konkrétnych oblastí, ktoré si vyžadujú medzinárodnú pozornosť, vrátane dôležitých vzorcov nedovoleného obchodovania s RĽZ a inými konvenčnými zbraňami a muníciou a regionálneho rozdelenia zbraní a munície, s ktorými sa nedovolene obchodovalo.
            
         Únia financuje tento projekt a jeho podrobný opis sa uvádza v prílohe k tomuto rozhodnutiu.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Projekt uvedený v článku 1 technicky vykonáva spoločnosť Conflict Armament Research Ltd (ďalej len „spoločnosť CAR“).
   3.   Spoločnosť CAR vykonáva svoje úlohy pod vedením VP. VP na tento účel uzavrie so spoločnosťou CAR potrebné dojednania.
   Článok 3
   1.   Referenčná suma na vykonávanie projektu uvedeného v článku 1 je 3 474 322,77 EUR. Celkový odhadovaný rozpočet celého projektu je 3 993 676,97 EUR a na jeho zabezpečení sa finančne podieľa aj CAR a Nemecký federálny úrad pre zahraničie.
   2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na správne riadenie referenčnej sumy uvedenej v odseku 1 dohliada Komisia. Komisia na tento účel uzatvorí so spoločnosťou CAR potrebnú dohodu. V dohode sa ustanoví, že spoločnosť CAR musí zabezpečiť zviditeľnenie príspevku Únie zodpovedajúce jeho výške.
   4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.
   Článok 4
   1.   VP podáva Rade správu o vykonávaní tohto rozhodnutia na základe pravidelných opisných štvrťročných správ, ktoré pripraví spoločnosť CAR. Tieto správy tvoria základ pre hodnotenie, ktoré uskutoční Rada. V snahe pomôcť Rade pri hodnotení výsledkov tohto rozhodnutia Rady vykonáva hodnotenie projektu externý subjekt.
   2.   Komisia podáva správy o finančných aspektoch projektu uvedeného v článku 1.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 24 mesiacov odo dňa uzavretia dohody uvedenej v článku 3 ods. 3. Toto rozhodnutie však stráca účinnosť šesť mesiacov od jeho nadobudnutia účinnosti, ak sa v tejto lehote neuzavrie žiadna dohoda.
   
      V Bruseli 11. decembra 2017
      
         
            Za Radu
         
         
            predsednička
         
         F. MOGHERINI
      
   
   
      (1)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).
   
      (2)  Rozhodnutie Rady 2013/698/SZBP z 25. novembra 2013 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (Ú. v. EÚ L 320, 30.11.2013, s. 34).
   
      (3)  Rozhodnutie Rady (SZBP) 2015/1908 z 22. októbra 2015 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace II“) (Ú. v. EÚ L 278, 23.10.2015, s. 15).
   
      PRÍLOHA
      
         Systém iTrace – celosvetový mechanizmus nahlasovania RĽZ a iných konvenčných zbraní a munície
      
      1.   Kontext a zdôvodnenie podpory v rámci spoločnej bezpečnostnej a obrannej politiky (SZBP)
      
               
                  1.1.
               
               
                  Toto rozhodnutie sa zakladá na niekoľkých na seba nadväzujúcich rozhodnutiach Rady o boji proti destabilizačnému vplyvu odkláňania RĽZ a iných konvenčných zbraní a nedovolenému obchodovaniu s nimi, najmä na rozhodnutí Rady 2013/698/SZBP (1) z 25. novembra 2013 a na rozhodnutí Rady (SZBP) 2015/1908 (2) z 22. októbra 2015, ktorými sa vytvoril a posilnil systém iTrace – celosvetový mechanizmus nahlasovania nedovolených RĽZ a iných nedovolených konvenčných zbraní a munície.
                  Nedovolené šírenie RĽZ a iných konvenčných zbraní a munície je hlavným faktorom, ktorý narúša stabilitu štátov a zhoršuje konflikty, čo predstavuje vážne ohrozenie mieru a bezpečnosti. Ako sa uvádza v Stratégii EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi (ďalej len „stratégia EÚ pre RĽZ“), nedovolené zbrane a munícia prispievajú k šíreniu terorizmu a organizovanej trestnej činnosti a významnou mierou sa podieľajú na vzniku a šírení konfliktov, ako aj rozklade štátnych štruktúr. Nedávne zistenia v rámci projektu iTrace z Iraku, Líbye a Sýrie a z iných komplexných konfliktov v blízkosti vonkajších hraníc Únie potvrdzujú východiská stratégie EÚ pre RĽZ.
                  Činnosťami, ktoré sa realizovali na základe rozhodnutia (SZBP) 2015/1908, sa vytvoril systém iTrace – celosvetová iniciatíva monitorovania zbraní používaných v konfliktoch. Funguje v 27 štátoch postihnutých konfliktmi v Afrike, na Blízkom východe, v južnej a východnej Ázii a v poslednom čase aj v Latinskej Amerike. iTrace je najväčším verejným registrom odklonených konvenčných zbraní na svete na podporu štátov v ich úsilí o odhaľovanie a riešenie problému odkláňania v súlade so záväzkami podľa článku 11 Zmluvy o obchodovaní so zbraňami (ďalej len „ATT“) a kritéria 7 spoločnej pozície Rady 2008/944/SZBP (3). iTrace poskytuje presné nahlasovanie dodávok zbraní a munície, ktoré prúdia do rúk ozbrojených povstaleckých a ozbrojených síl, ktoré predstavujú hrozbu pre bezpečnosť Únie, vrátane siete al-Káida v islamskom Maghrebe a Dá'išu alebo Islamského štátu; poskytuje dôverné a rýchle výstrahy pre orgány členských štátov pre kontrolu vývozu v súvislosti s nebezpečenstvom odklonenia po vývoze; poskytuje kritické informácie v reálnom čase delegáciám Únie a diplomatickým misiám členských štátov v regiónoch postihnutých konfliktom o obchodovaní so zbraňami a dynamike konfliktov; a umožňuje venovať pozornosť povedomiu o kontrole zbraní a opatreniach v boji proti odkláňaniu prostredníctvom častého informovania v médiách s veľkým vplyvom na celom svete.
               
            
               
                  1.2.
               
               
                  Projekt iTrace však stále viac čelí žiadostiam členských štátov o poskytovanie priamych, osobných brífingov vnútroštátnym orgánom povoľujúcim vývoz zbraní (vrátane častých návštev hlavných miest) a o poskytovanie širšieho spektra zdrojov tvorcom politiky v oblasti kontroly vývozu zbraní.
                  Cieľom tohto rozhodnutia je preto zabezpečiť pokračovanie a zintenzívnenie práce v rámci projektu podľa rozhodnutia (SZBP) 2015/1908 tým, že sa tvorcom politík, odborníkom na kontrolu zbraní a úradníkom zodpovedným za kontrolu vývozu zbraní v Únii budú naďalej poskytovať systematicky zozbierané relevantné informácie, ktoré ich podporia pri vypracúvaní účinných a podložených stratégií boja proti odkláňaniu a nedovolenému šíreniu konvenčných zbraní a ich munície, aby sa zvýšila medzinárodná a regionálna bezpečnosť. Tak sa ním naďalej bude podporovať ich úsilie skombinovať úspešnú stratégiu reakcie s vhodnou preventívnou akciou s cieľom bojovať proti nedovolenej ponuke a nedovolenému dopytu a zabezpečiť účinnú kontrolu konvenčných zbraní v tretích krajinách.
               
            
               
                  1.3.
               
               
                  Týmto rozhodnutím sa zabezpečuje trvalá údržba a ďalšie posilňovanie verejne dostupného online systému iTrace. Projekty uvedené v rozhodnutí (SZBP) 2015/1908 sa posilnia prostredníctvom: 1) zvýšenej frekvencie a dlhšieho trvania misií na zber údajov o nedovolených dodávkach konvenčných zbraní do regiónov postihnutých konfliktom; 2) individuálne prispôsobených podporných balíkov poskytovaných členským štátom,ktoré zahŕňajú priame konzultácie, individualizované údaje a správy, 24-hodinovú pohotovosť a overovanie po vyexpedovaní; a 3) odbornej prípravy a mentorstva pre vnútroštátne orgány v štátoch postihnutých konfliktom s cieľom vybudovať kapacity na boj proti odkláňaniu, zlepšiť riadenie zásob zbraní a zintenzívniť zber údajov pre iTrace.
               
            2.   Celkové ciele
      Akciou opísanou nižšie sa medzinárodné spoločenstvo ďalej podporí v boji proti destabilizujúcemu vplyvu odklonenia RĽZ a iných konvenčných zbraní a munície a nedovoleného obchodovania s nimi. Tvorcom politík, odborníkom na kontrolu zbraní a úradníkom zodpovedným za kontrolu vývozu zbraní sa budú naďalej poskytovať relevantné informácie, ktoré ich podporia pri vypracúvaní účinných a podložených stratégií boja proti odkláňaniu a nedovolenému šíreniu RĽZ a iných konvenčných zbraní a munície, aby sa zvýšila medzinárodná a regionálna bezpečnosť. Konkrétne, touto akciou sa:
      
                  a)
               
               
                  zabezpečia konkrétne informácie o nedovolenom obchodovaní s RĽZ a inými konvenčnými zbraňami, ktoré sú potrebné na účinnejšie monitorovanie vykonávania akčného programu OSN týkajúceho sa nedovoleného obchodovania s RĽZ;
               
            
                  b)
               
               
                  posilní vykonávanie medzinárodného nástroja na sledovanie;
               
            
                  c)
               
               
                  pozornosť zacieli na hlavné trasy a subjekty zapojené do odkláňania konvenčných zbraní a munície do regiónov postihnutých konfliktom alebo medzinárodným teroristickým organizáciám a poskytnú sa dôkazy o skupinách a jednotlivcoch zapojených do nedovoleného obchodovania, čím sa podporia vnútroštátne súdne konania;
               
            
                  d)
               
               
                  posilní spolupráca medzi príslušnými orgánmi OSN, misiami a inými medzinárodnými organizáciami v oblasti sledovania RĽZ a iných konvenčných zbraní a poskytovania informácií, ktorými sa priamo podporí existujúci mechanizmus monitorovania vrátane systému INTERPOL-u na vedenie záznamov o nezákonných strelných zbraniach a ich sledovanie (iARMS), ktorý dopĺňa mechanizmus iTrace a ktorým sa zabezpečí koordinácia;
               
            
                  e)
               
               
                  poskytnú príslušné informácie na určenie prioritných oblastí pre medzinárodnú spoluprácu a pomoc na účinný boj proti odkláňaniu RĽZ a iných konvenčných zbraní a munície a proti nedovolenému obchodovaniu s nimi, akou je napríklad financovanie projektov týkajúcich sa riadenia bezpečnosti zásob a/alebo riadenia hraníc;
               
            
                  f)
               
               
                  ponúkne mechanizmus na pomoc pri monitorovaní vykonávania ATT, konkrétne na zistenie odklonenia transferu konvenčných zbraní, ako aj na pomoc vládam pri posudzovaní rizika odklonenia pred vývozom konvenčných zbraní, osobitne rizika odklonenia v rámci prijímajúcej krajiny alebo opätovného vývozu za nežiaducich podmienok a
               
            
                  g)
               
               
                  poskytne individuálne prispôsobená pomoc a podpora členským štátom pri posudzovaní rizika a zmierňovaní účinkov.
               
            3.   Dlhodobá udržateľnosť a výsledky projektu
      Touto akciou sa poskytne trvalý rámec pre udržateľné monitorovanie nedovoleného šírenia RĽZ a iných konvenčných zbraní a munície. Očakáva sa, že zásadne rozšíri existujúce informácie týkajúce sa zbraní a výrazne podporí cielený rozvoj účinných kontrol konvenčných zbraní a politík kontroly vývozu zbraní. Konkrétne, týmto projektom sa:
      
                  a)
               
               
                  budú vkladať ďalšie údaje do systému riadenia informácií iTrace, čím sa zabezpečí dlhodobý zber a analýza údajov o nedovolených konvenčných zbraniach;
               
            
                  b)
               
               
                  tvorcom politík a odborníkom v oblasti kontroly konvenčných zbraní poskytne nástroj na vymedzenie účinnejších stratégií a stanovenie prioritných oblastí pomoci a spolupráce (napríklad identifikáciou mechanizmov spolupráce na subregionálnej a regionálnej úrovni, mechanizmov koordinácie a spoločného využívania informácií, ktoré je potrebné zaviesť alebo posilniť, identifikáciou nezabezpečených zásob jednotlivých krajín, nedostatočného riadenia inventáru, trás nedovolených transferov, slabých kontrol hraníc a nedostatočných kapacít v oblasti presadzovania práva);
               
            
                  c)
               
               
                  zabezpečí jeho vlastná flexibilita vytvárať informácie dôležité pre politiku bez ohľadu na rýchlo sa meniace politické požiadavky;
               
            
                  d)
               
               
                  významne zvýši efektívnosť medzinárodných organizácií a osôb, ktoré monitorujú zbrane, tým, že sa zabezpečí mechanizmus spoločného využívania informácií s čoraz širším rozsahom, a
               
            
                  e)
               
               
                  vybuduje udržateľná vnútroštátna kapacita štátov postihnutých konfliktom odhaľovať a sledovať nedovolené zbrane a účinnejšie sa zapojiť do medzinárodnej kontroly zbraní a procesov presadzovania práva.
               
            4.   Opis činnosti
      4.1.   Projekt č. 1: Odborná príprava a mentorstvo pre vnútroštátne orgány v štátoch postihnutých konfliktom s cieľom odhaľovať a sledovať zbrane na medzinárodnej úrovni.
      4.1.1.   Cieľ projektu
      Projektom sa poskytne odborná príprava „na požiadanie“ o odhaľovaní, sledovaní a riadení zbraní miestnym partnerom a podľa požiadaviek aj personálu na podporu mieru (vrátane misií OSN a Únie a skupín alebo komisií, ktoré monitorujú dodržiavanie sankcií). Takáto odborná príprava bude vychádzať zo spektra služieb, ktoré od roku 2014 ponúka CAR a ktoré napriek tomu, že sa financujú z prostriedkov mimo rozpočtu projektov iTrace I a II, preukázali svoju mimoriadnu dôležitosť pre uľahčenie realizácie projektov.
      4.1.2.   Činnosti projektu
      V rámci projektu sa nasadí personál z vyšetrovacích tímov v teréne na zabezpečenie výučby na čím ďalej, tým technickejšej úrovni, ktorá bude zahŕňať:
      
                  a)
               
               
                  úvod do zberu údajov o zbraniach s odkazom na konkrétne prípady;
               
            
                  b)
               
               
                  základné techniky odhaľovania zbraní a ich efektívneho zdokumentovania;
               
            
                  c)
               
               
                  štandardné operačné postupy zberu dôkazov a reťazec nakladania s dôkazmi;
               
            
                  d)
               
               
                  požiadavky v súvislosti s rozsiahlymi, regionálnymi a medzinárodnými vyšetrovaniami;
               
            
                  e)
               
               
                  vykonávanie medzinárodného nástroja na sledovanie;
               
            
                  f)
               
               
                  medzinárodné sledovanie zbraní a systémy sledovania zbraní (predovšetkým Interpol a Europol);
               
            
                  g)
               
               
                  využívanie veľkých dát (big data) a analýzy trendov a
               
            
                  h)
               
               
                  spôsoby (medzinárodnej) technickej pomoci a zásahy v záujme presadzovania práva.
               
            Tieto činnosti sa budú vykonávať popri vyšetrovaniach iTrace v teréne, a to vrátane spoločných vyšetrovaní (mentorstvo) vedených spoločne s vnútroštátnymi orgánmi vlády.
      4.1.3.   Výsledky projektu
      Prostredníctvom projektu sa:
      
                  a)
               
               
                  budú nabádať vnútroštátne orgány, aby zaručili lepší prístup pre vyšetrovacie tímy iTrace pôsobiace v teréne, reagujúc na opakované výzvy, aby tímy iTrace poskytli technickú pomoc a spoločnú vyšetrovaciu kapacitu, a zabezpečujúc rovnováhu vo vzťahu k rozširujúcim sa dátam iTrace;
               
            
                  b)
               
               
                  poskytne konkrétna pomoc na budovanie kapacít pre vlády príslušných štátov, ktoré sú vystavené vplyvom odkláňania zbraní, ale zároveň im chýbajú nástroje na odhaľovanie a nahlasovanie zbraní odklonených do oblastí konfliktov – čo je často predpokladom účinnejšieho riadenia zbraní na domácej úrovni, ktoré ako také podporuje vykonávanie ATT, ITI a PoA a plánovanie fyzickej bezpečnosti a riadenia zásob (PSSM), ako aj kontakt s medzinárodnými orgánmi presadzovania práva vrátane Interpolu (iARMS) a Europolu;
               
            
                  c)
               
               
                  podporí posilnený dialóg – konkrétne identifikáciou kľúčových zainteresovaných strán pre iné iniciatívy, ktoré podporuje Únia (napríklad vzťahy misií Únie a vlád hostiteľských krajín), a spustením iniciatív, ako je plánovanie PSSM (napríklad projekty riadenia zásob, ktoré podporuje Únia).
               
            4.1.4.   Ukazovatele vykonávania projektu
      Do 30 školení v teréne a mentorských návštev s dôrazom na opakované návštevy na podporu národných orgánov pri budovaní kapacít sledovania.
      Projekt sa bude vykonávať počas celého dvojročného obdobia projektu iTrace.
      4.1.5.   Príjemcovia projektu
      Odborná príprava a mentorské činnosti zo strany iTrace budú predstavovať priamy prínos pre vnútroštátne zainteresované strany v štátoch postihnutých konfliktom, a to vrátane orgánov presadzovania práva a prokurátorov. Program bude priamou podporou pre národný dialóg s iniciatívami pre kontrolu zbraní, ktoré financuje Únia, aj ďalšími takýmito iniciatívami, podporí sa ním aj využívanie medzinárodných mechanizmov sledovania (vrátane systému Interpolu iARMS a Europolu) a uľahčí sa ním zapojenie do projektov riadenia zásob, ktoré podporuje Únia, aj do iných projektov kontroly RĽZ.
      4.2.   Projekt č. 2: Posilnené vyšetrovania v teréne potrebné na ďalšie vkladanie údajov do systému iTrace v reálnom čase spolu s dôkaznými materiálmi o odkloneniach RĽZ a iných konvenčných zbraní a munície a o nedovolenom obchodovaní s nimi a s ďalšími relevantnými informáciami.
      4.2.1.   Cieľ projektu
      Projektom sa zvýši frekvencia a trvanie výskumu v teréne v oblasti RĽZ a iných konvenčných zbraní a munície, ktoré sú v obehu v oblastiach postihnutých konfliktom. Projekt sa prioritne zameria na krajiny, ktoré sú pre členské štáty zdrojom osobitného znepokojenia, okrem iného na Irak, Líbyu, Mali, Južný Sudán, Somálsko, Sýriu a Jemen.
      Uzavretím formálnych dohôd o výmene informácií s misiami Únie a OSN a spektrom organizácií sa podporí projekt, ako aj selektívne zasielanie formálnych žiadostí o sledovanie vládam príslušných štátov. Okrem toho sa v rámci projektu bude naďalej viesť sekundárny výskum existujúcich informácií o relevantných transferoch, ktoré sa zozbierali od iných organizácií, ako je spoločnosť CAR, a tieto informácie sa budú overovať (a to aj prostredníctvom vyšetrovaní v teréne) na účely ich vloženia do systému iTrace.
      4.2.2.   Činnosti projektu
      V rámci tohto projektu sa budú vykonávať tieto činnosti:
      
                  a)
               
               
                  nasadenie kvalifikovaných odborníkov na zbrane, ktorí budú v teréne vykonávať analýzu nedovolených RĽZ a iných konvenčných zbraní, munície a súvisiaceho materiálu získaného zo štátov postihnutých konfliktom;
               
            
                  b)
               
               
                  analýza, preskúmanie a overenie dôkazných materiálov o nedovolených RĽZ a iných nedovolených zbraniach, munícii a o ich používateľoch, okrem iného: fotografie zbraní, ich súčiastok a vnútorných a vonkajších označení, obaly, súvisiace doklady o preprave a výsledky vyšetrovaní v teréne (používatelia, dodávatelia a trasy transferov);
               
            
                  c)
               
               
                  preskúmanie a overenie dodatočných najnovších dôkazov o nezákonných RĽZ a iných konvenčných zbraniach a munícii, ktoré zozbierali iné organizácie, ako je spoločnosť CAR, vrátane správ skupín na monitorovanie sankcií OSN, organizácií občianskej spoločnosti a medzinárodných spravodajských médií;
               
            
                  d)
               
               
                  vloženie všetkých zozbieraných a preskúmaných dôkazov do systému riadenia informácií iTrace a na online mapovací portál;
               
            
                  e)
               
               
                  identifikácia a podpora miestnych partnerov, aby sa zabezpečil udržateľný zber údajov na podporu systému iTrace počas celej doby trvania navrhovanej akcie a po jej skončení;
               
            
                  f)
               
               
                  nepretržité spojenie s národnými vládami na účely predbežného určenia národných kontaktných bodov a koordinačný mechanizmus na účely objasnenia rozsahu vyšetrovaní spoločnosti CAR a zmiernenia možných konfliktov záujmov pred jej vyšetrovaním.
               
            Projekt sa bude vykonávať postupne počas celého dvojročného obdobia projektu iTrace.
      4.2.3.   Výsledky projektu
      Prostredníctvom projektu sa:
      
                  a)
               
               
                  na mieste zdokumentujú hmotné dôkazy o konvenčných zbraniach a munícii, ktoré boli odklonené alebo s ktorými sa nedovolene obchodovalo v regiónoch postihnutých konfliktom;
               
            
                  b)
               
               
                  overia a spracujú prípady nedovoleného obchodovania na základe dôkazov, ktoré o konvenčných zbraniach a munícii, ktoré boli odklonené alebo s ktorými sa nedovolene obchodovalo, vo všetkých regiónoch zozbierala spoločnosť CAR, organizácie, ktoré majú so spoločnosťou CAR trvalé dohody o výmene informácií, a prípadne ďalšie organizácie;
               
            
                  c)
               
               
                  poskytnú konkrétne obrazové dôkazy o konvenčných zbraniach a munícii, ktoré boli odklonené alebo s ktorými sa nedovolene obchodovalo, vrátane fotografií zbraní a munície, sériových čísel, továrenských značiek, škatúľ, dodacích listov, dokladov o preprave a potvrdení o koncovom používateľovi;
               
            
                  d)
               
               
                  vytvárajú textové popisy nedovolenej činnosti vrátane trás nedovoleného obchodovania, aktérov zapojených do odkláňania alebo nedovoleného transferu a posúdenia spolupôsobiacich faktorov (vrátane neúčinného riadenia zásob a neúčinnej bezpečnosti zásob a premyslených sietí nedovolených dodávok, ktoré riadia štáty);
               
            
                  e)
               
               
                  vkladajú dôkazy uvedené vyššie do systému riadenia informácií iTrace a na online mapovací portál, ktoré budú plne prístupné verejnosti, ako aj členským štátom prostredníctvom desktopových aj mobilných platforiem.
               
            4.2.4.   Ukazovatele vykonávania projektu
      Až 50 nasadení do terénu (vrátane – v prípade potreby – predĺžených nasadení) v priebehu dvoch rokov s cieľom získať dôkazy, ktoré sa vložia do systému riadenia informácií iTrace a na online mapovací portál.
      Projekt sa bude vykonávať počas celého dvojročného obdobia projektu iTrace.
      4.2.5.   Príjemcovia projektu
      Prostredníctvom iTrace sa budú naďalej poskytovať komplexné informácie, ktoré budú výslovne zamerané v prvom rade a predovšetkým na tvorcov politík kontroly zbraní v členskom štáte, orgány povoľujúce vývoz zbraní, ako aj inštitúcie, agentúry a misie Únie. Títo príjemcovia Únie budú mať prístup aj k dôverným informáciám prostredníctvom bezpečných desktopových a mobilných platforiem, ktoré poskytne iTrace.
      Verejné informácie budú naďalej prístupné všetkým príjemcom z Únie, ako aj mimo Únie, predovšetkým tvorcom národných politík kontroly zbraní a orgánom tretích krajín povoľujúcim vývoz zbraní. Zároveň tiež budú informácie uverejnené prostredníctvom iTrace využívať regionálne a medzinárodné organizácie (vrátane monitorovacích skupín pre kontrolu dodržiavania sankcií OSN, mierových misií OSN, UNODC, UNODA a INTERPOL-u); mimovládne výskumné organizácie (vrátane Bonnského medzinárodného centra pre konverziu (BICC), Skupiny pre výskum a informácie o mieri (GRIP), Štokholmského medzinárodného ústavu pre výskum mieru (SIPRI) a Small Arms Survey); organizácie ochrancov práv (vrátane Amnesty International a Human Rights Watch) a medzinárodné spravodajské médiá.
      4.3.   Projekt č. 3: Priama podpora orgánov pre kontrolu vývozu zbraní a tvorcov politiky v oblasti kontroly zbraní v členských štátoch
      4.3.1.   Cieľ projektu
      Personál projektu iTrace bude pracovať v úzkej spolupráci s vnútroštátnymi orgánmi členských štátov, ktoré povoľujú vývoz zbraní. S informáciami, ktoré poskytnú vnútroštátne orgány členských štátov, ktoré povoľujú vývoz zbraní, sa bude zaobchádzať s náležitým rešpektom a dôvernosťou. iTrace tiež bude naďalej v kontakte s celým spektrom vnútroštátnych orgánov povoľujúcich vývoz zbraní v tretích krajinách. Tieto vzťahy budú predstavovať podporu pre viacero kritických aspektov medzinárodného úsilia o riešenie problému odkláňania konvenčných zbraní a nedovoleného obchodovania s nimi a posilnia sa nimi medzinárodné opatrenia proti odkláňaniu vrátane:
      
                  a)
               
               
                  poskytovania podrobných údajov a dôkazov o zdokumentovaných odkloneniach orgánom povoľujúcim vývoz zbraní;
               
            
                  b)
               
               
                  podpory alebo poskytovania kapacít členským štátom na účely overovania po vyexpedovaní alebo po doručení na oficiálnu žiadosť vnútroštátnych orgánov členských štátov, ktoré povoľujú vývoz zbraní.
               
            4.3.2.   Činnosti projektu
      V rámci tohto projektu sa budú vykonávať tieto činnosti:
      
                  a)
               
               
                  vysielanie tímov iTrace na opakované návštevy relevantných orgánov v hlavných mestách členských štátov s cieľom informovať o záležitostiach boja proti odkláňaniu a podávať správy o medzinárodných vyšetrovaniach;
               
            
                  b)
               
               
                  nepretržitá pohotovosť s cieľom poskytovať okamžité poradenstvo v súvislosti s bojom proti odkláňaniu alebo tvrdeniami v tlači pochádzajúcimi z neoverených informácií od tretej strany, s potenciálne negatívnymi dôsledkami;
               
            
                  c)
               
               
                  individualizovaný vývoj online ovládacích panelov pre orgány členských štátov povoľujúce vývoz zbraní, prostredníctvom ktorých budú prúdiť zabezpečené údaje zo systému iTrace – označovanie strán s históriou odkláňania zbraní červenou zástavkou, profilovanie vysokorizikových destinácií a nahlasovanie v reálnom čase, pokiaľ ide o odklonené zbrane vyrobené v danej krajine; a
               
            
                  d)
               
               
                  podpora alebo zabezpečenie kontrol po dodaní a kontrol používania (verifikácia) zo strany vyšetrovacích tímov iTrace v teréne pre členské štáty na oficiálnu žiadosť vnútroštátnych orgánov členských štátov, ktoré povoľujú vývoz zbraní.
               
            Projekt sa bude vykonávať počas celého dvojročného obdobia projektu iTrace.
      4.3.3.   Výsledky projektu
      Prostredníctvom projektu sa:
      
                  a)
               
               
                  bude poskytovať pomoc orgánom členských štátov povoľujúcim vývoz zbraní na ich žiadosť pri odhaľovaní odklonení po vývoze;
               
            
                  b)
               
               
                  budú poskytovať informácie orgánom členských štátov povoľujúcim vývoz zbraní s cieľom podporiť plnú analýzu rizika odkláňania (v súlade s ATT a spoločnou pozíciou 2008/944/SZBP) pred udelením vývozných povolení;
               
            
                  c)
               
               
                  budú orgánom členských štátov povoľujúcim vývoz zbraní na ich žiadosť poskytovať kapacity na účely overovania po vyexpedovaní;
               
            
                  d)
               
               
                  budú podporovať tvorcovia politiky v oblasti kontroly zbraní v členských štátoch poskytovaním aktuálnych informácií o trendoch odkláňania a nedovoleného obchodovania s cieľom podporiť zapojenie krajín do medzinárodných politických procesov a
               
            
                  e)
               
               
                  bude pomáhať vnútroštátnym orgánom presadzovania práva v členských štátoch podľa potreby a na ich žiadosť pri trestnoprávnych vyšetrovaniach.
               
            4.3.4.   Ukazovatele vykonávania projektu
      Koncepcia a vývoj individualizovaných desktopových a mobilných ovládacích panelov súčasnými tvorcami systému iTrace, prostredníctvom ktorých budú vnútroštátnym orgánom členských štátov plynúť informácie v aktuálnom čase zo zabezpečených častí systému iTrace. Asistenčné pracovisko obsluhované personálom projektu iTrace, zabezpečujúce plnú podporu orgánom členských štátov pre kontrolu vývozu zbraní a tvorcom politiky v oblasti kontroly zbraní. Do 30 návštev v hlavných mestách členských štátov na požiadanie.
      Projekt sa bude vykonávať počas celého dvojročného obdobia projektu iTrace.
      4.3.5.   Príjemcovia projektu
      Všetky členské štáty, ktoré prejavia záujem, pričom sa na požiadanie uskutočnia návštevy v hlavných mestách a misie overovania po vyexpedovaní.
      4.4.   Projekt č. 4: Osvetové činnosti zamerané na zainteresované strany a medzinárodná koordinácia
      4.4.1.   Cieľ projektu
      Projektom sa dokáže prospech iTrace pre tvorcov medzinárodnej i vnútroštátnej politiky, odborníkov na kontrolu konvenčných zbraní a pre orgány povoľujúce vývoz zbraní. Osvetové činnosti sa tiež zamerajú na ďalšiu koordináciu spoločného využívania informácií a budovanie vhodných partnerstiev s jednotlivcami a organizáciami schopnými poskytovať informácie, ktoré je možné vkladať do systému iTrace.
      4.4.2.   Činnosti projektu
      V rámci tohto projektu sa s náležitou pozornosťou tomu, aby sa zabránilo prekrývaniu s inými činnosťami, napríklad osvetou v súlade s ATT, realizujú tieto činnosti:
      
                  a)
               
               
                  prezentácie personálu projektu iTrace na príslušných medzinárodných konferenciách o nedovolenom obchodovaní s konvenčnými zbraňami vo všetkých jeho aspektoch. Prezentácie personálu sa zamerajú na predvedenie iTrace s dôrazom na 1. jeho konkrétny prínos pri napomáhaní monitorovania vykonávania akčného programu OSN, ATT a ďalších relevantných medzinárodných nástrojov; 2. jeho užitočnosť pri identifikácii prioritných oblastí pre medzinárodnú pomoc a spoluprácu a 3. jeho užitočnosť ako profilovacieho mechanizmu na posúdenie rizík pre orgány povoľujúce vývoz zbraní;
               
            
                  b)
               
               
                  prezentácie personálu projektu iTrace pre vlády príslušných štátov a operácie na udržiavanie mieru. Prezentácie sa zamerajú na predvedenie iTrace príslušným oddeleniam misií s cieľom presadzovať a rozvíjať formálne dohody o výmene informácií, ktoré sú schopné vytvárať informácie, ktoré možno vkladať do systému iTrace, ako aj s cieľom pomôcť tvorcom politiky pri identifikácii prioritných oblastí pre medzinárodnú pomoc a spoluprácu.
               
            Projekt sa bude vykonávať počas celého dvojročného obdobia projektu iTrace.
      4.4.3.   Výsledky projektu
      Prostredníctvom projektu sa:
      
                  a)
               
               
                  preukáže užitočnosť iTrace a koncepcie dokumentovania, zberu a výmeny údajov o odkloneniach tvorcom vnútroštátnych a medzinárodných politík, ktorí sa usilujú o vykonávanie dohôd o kontrole konvenčných zbraní a o kontrole vývozu zbraní (akčný program OSN, ATT a ďalšie relevantné medzinárodné nástroje), a zhodnotí sa ich vykonávanie;
               
            
                  b)
               
               
                  poskytnú relevantné informácie, ktoré tvorcom politiky a odborníkom v oblasti kontroly konvenčných zbraní pomôžu pri identifikácii prioritných oblastí pre medzinárodnú pomoc a spoluprácu a pri vypracúvaní účinných stratégií proti odkláňaniu zbraní;
               
            
                  c)
               
               
                  orgánom povoľujúcim vývoz zbraní poskytnú okrem platformy pre ďalšiu spätnú reakciu a vylepšenie systému aj podrobné informácie o iTrace a o jeho užitočnosti v oblasti posúdenia rizika;
               
            
                  d)
               
               
                  uľahčí výmena informácií medzi vládami príslušných štátov a operáciami OSN na udržiavanie mieru vrátane spracúvania údajov a analýz pomocou systému iTrace;
               
            
                  e)
               
               
                  uľahčí nadväzovanie kontaktov v rámci rozširujúcej sa skupiny odborníkov v oblasti kontroly konvenčných zbraní, ktorí na mieste vyšetrujú odklonenie konvenčných zbraní a munície a nedovolené obchodovanie s nimi;
               
            
                  f)
               
               
                  zvýši povedomie verejnosti o sledovaní konvenčných zbraní a munície ako prostriedku na pomoc pri monitorovaní vykonávania akčného programu OSN, ATT a iných medzinárodných a regionálnych nástrojov na kontrolu zbraní a na kontrolu vývozu zbraní.
               
            4.4.4.   Ukazovatele vykonávania projektu
      Až do 20 informačných konferencií, na ktorých sa zúčastní personál iTrace. Na všetkých konferenciách sa bude prezentovať iTrace. Záverečná správa bude obsahovať programy konferencií a ich stručný súhrn.
      Projekt sa bude vykonávať počas celého dvojročného obdobia projektu iTrace.
      4.4.5.   Príjemcovia projektu
      Pozri oddiel 4.2.5. vyššie, kde sa nachádza celý zoznam príjemcov, ktorý je totožný so zoznamom príjemcov tohto projektu.
      4.5.   Projekt č. 5: Správy systému iTrace
      4.5.1.   Cieľ projektu
      Projekt poskytne správy o kľúčových politických otázkach vypracované na základe údajov, ktoré sa získali z vyšetrovaní v teréne a nachádzajú sa v systéme iTrace. Správy sa zamerajú na zdôraznenie osobitných oblastí, ktoré vyvolávajú obavy medzinárodného spoločenstva, vrátane hlavných vzorcov nedovoleného obchodovania s konvenčnými zbraňami a muníciou, regionálneho rozdelenia konvenčných zbraní a munície, s ktorými sa nedovolene obchoduje, a prioritných oblastí, ktoré si vyžadujú medzinárodnú pozornosť.
      4.5.2.   Činnosti projektu
      Podrobná analýza, ktorá povedie k zostaveniu, preskúmaniu, redakcii a uverejneniu až 10 správ systému iTrace.
      4.5.3.   Výsledky projektu
      Prostredníctvom projektu sa:
      
                  a)
               
               
                  vypracuje až 10 správ, pričom každá sa zameria na samostatnú otázku, ktorá vyvoláva obavy medzinárodného spoločenstva;
               
            
                  b)
               
               
                  zabezpečí rozšírenie správ systému iTrace do všetkých členských štátov;
               
            
                  c)
               
               
                  vypracuje cielená osvetová stratégia na zabezpečenie maximálneho celosvetového pokrytia;
               
            
                  d)
               
               
                  zabezpečí viditeľnosť akcie v politickej aréne a v medzinárodných spravodajských médiách, okrem iného prezentáciou informácií o nedovolených zbraniach podľa tém. Poskytovaním analýz dôležitých pre politiky na podporu prebiehajúcich procesov kontroly zbraní a prostredníctvom prispôsobenia správ tak, aby vyvolali čo najväčší záujem medzinárodných spravodajských médií.
               
            4.5.4.   Ukazovatele vykonávania projektu
      Počas trvania navrhovanej akcie sa vypracuje až 10 online správ mechanizmu iTrace a zabezpečí sa ich globálne rozšírenie.
      4.5.5.   Príjemcovia projektu
      Pozri oddiel 4.2.5. vyššie, kde sa nachádza celý zoznam príjemcov, ktorý je totožný so zoznamom príjemcov tohto projektu.
      5.   Miesta vykonávania
      Projekty 1 a 2 si budú vyžadovať rozsiahle nasadenie odborníkov na konvenčné zbrane do terénu v regiónoch postihnutých konfliktom. Tieto nasadenia sa posúdia individuálne vzhľadom na bezpečnosť, prístup a dostupnosť informácií. Spoločnosť CAR už nadviazala kontakty alebo začala s realizáciou projektov v mnohých dotknutých krajinách. Projekt č. 3 bude prebiehať v hlavných mestách členských štátov (pričom ďalšie návštevy krajiny sa vykonajú v závislosti od požiadaviek členských štátov). Projekt č. 4 bude prebiehať na medzinárodných konferenciách a v koordinácii s vládami príslušných štátov a príslušnými organizáciami po celom svete, aby sa zabezpečila čo najväčšia viditeľnosť projektu. Projekt č. 5 sa vypracuje v Belgicku, Taliansku, Francúzsku a Spojenom kráľovstve.
      6.   Trvanie
      Celková odhadovaná dĺžka trvania všetkých projektov spolu je 24 mesiacov.
      7.   Vykonávací subjekt a viditeľnosť Únie
      CAR zastrešuje malé vyšetrovacie tímy v teréne miestnymi obrannými a bezpečnostnými zložkami, personálom pre udržiavanie alebo podporu mieru a ďalšími aktérmi s bezpečnostnými mandátmi. Ak tieto zložky alebo misie zabezpečia zbrane alebo miesta zberu dôkazov, tímy CAR zozbierajú všetky dostupné dôkazy o zbraniach, súvisiacom materiáli a skupinách používateľov. V nadväznosti na to CAR sleduje všetky jednoznačne identifikovateľné položky a vykoná širokospektrálne vyšetrovania transferov zbraní, dodávok vojenského materiálu a podpory poskytnutej stranám, ktoré ohrozujú mier a stabilitu.
      CAR spolupracuje s vnútroštátnymi orgánmi povoľujúcimi vývoz a vytvára rekonštrukciu dodávateľských reťazcov, ktoré sú zodpovedné za dodávky zbraní do ozbrojených konfliktov – odhaľuje nedovolenú činnosť a odklonenia zbraní z legálneho na nedovolený trh. CAR zaznamenáva všetky informácie vo svojom globálnom systéme monitorovania zbraní iTrace, ktorý obsahuje viac ako 100 000 záznamov o zbraniach používaných v konfliktoch a je najväčším registrom údajov o zbraniach používaných v konfliktoch na svete.
      CAR využíva tieto informácie s cieľom a) upozorňovať členské štáty na odkláňanie zbraní a munície a b) umožniť cielené iniciatívy zamerané proti odkláňaniu vrátane revízie opatrení na kontrolu vývozu a medzinárodného diplomatického úsilia.
      Táto metodika preukázala svoju schopnosť umožniť takmer okamžité odhalenie odklonenia, pričom tímy CAR v teréne informujú členské štáty o odklonených zbraniach, ktoré sú ešte stále nasadené v oblastiach postihnutých konfliktom (napríklad kým sú ešte nasadené v irackom Mosule). V niektorých prípadoch tímy CAR odhalili nepovolené opätovné transfery zbraní, ktoré sa uskutočnili do dvoch mesiacov od vyexpedovania zbraní z továrne.
      Rozhodnutím (SZBP) 2015/1908 z 22. októbra 2015 sa CAR poskytuje podpora s cieľom pokračovať v projekte iTrace, ktorý bol vytvorený rozhodnutím 2013/698/SZBP, a ďalej ho rozšíriť. Projektmi nazývanými iTrace I a iTrace II sa iTrace pevne etabloval ako významná celosvetová iniciatíva na monitorovanie zbraní v oblastiach konfliktov, pričom sa jeho prostredníctvom poskytuje pomoc orgánom členských štátov povoľujúcim vývoz zbraní a tvorcom politiky pre kontrolu zbraní.
      Únia okrem toho 2. decembra 2015 prijala akčný plán proti nedovolenému obchodovaniu so zbraňami a výbušninami a ich využívaniu, ktorý sa nazýva „rozšírené využívanie iTrace“, a odporučila, aby každý vnútroštátny orgán presadzovania práva, ktorý zistí odklonenie zbraní a munície, porovnal svoje zistenia so záznamami iTrace.
      Spoločnosť CAR prijme všetky primerané opatrenia na zverejnenie faktu, že akcia bola financovaná Úniou. Takéto opatrenia sa vykonajú v súlade s manuálom pre komunikáciu a propagáciu vonkajšej činnosti EÚ stanoveným a uverejneným Komisiou.
      Spoločnosť CAR tak zabezpečí viditeľnosť príspevku Únie prostredníctvom vhodného označovania a publicity, pričom sa vyzdvihne úloha Únie, zabezpečí sa transparentnosť jej akcií a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Únie v súlade s usmerneniami Únie pre vhodné používanie a presnú reprodukciu vlajky.
      8.   Predkladanie správ
      CAR bude štvrťročne vypracúvať pravidelné opisné správy.
      
         (1)  Rozhodnutie Rady 2013/698/SZBP z 25. novembra 2013 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (Ú. v. EÚ L 320, 30.11.2013, s. 34).
      
         (2)  Rozhodnutie Rady (SZBP) 2015/1908 z 22. októbra 2015 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace II“) (Ú. v. EÚ L 278, 23.10.2015, s. 15).
      
         (3)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).